# ΚΟΙΝΟΤΗΤΕΣ ΜΑΘΗΣΗΣ

## ΟΡΙΣΜΟΣ

Οι Κοινότητες Μάθησης αποτελούν ένα σύνολο ανθρώπων που μοιράζονται ένα κοινό στόχο, συνεργάζονται, σέβονται τις διαφορετικές οπτικές, προωθούν ενεργά μαθησιακές ευκαιρίες, δημιουργώντας ένα δραστήριο συνεργατικό περιβάλλον, ενισχύοντας το δυναμικό των μελών, δημιουργώντας νέα γνώση. Ορίζονται ως μαθησιακά περιβάλλοντα στα οποία οι συμμετέχοντες μπορούν να έρχονται σε επαφή, να επικοινωνούν, να θέτουν στόχους, να συνεργάζονται και να μαθαίνουν. Σήμερα, υπάρχουν πολλά είδη κοινοτήτων μάθησης και κοινοτήτων πρακτικής, καθώς και πολλά τεχνολογικά εργαλεία που στηρίζουν αυτές τις εφαρμογές.

## ΣΚΟΠΟΣ

Οι Κοινότητες Μάθησης που θα δημιουργηθούν στο πλαίσιο του σχολείου εστιάζουν σε ένα ευρύτερο περιβάλλον συνεργασίας, επικοινωνίας και μάθησης μεταξύ εκπαιδευτικών και μαθητών. Η συμμετοχή σε Κοινότητες Μάθησης σημαίνει ότι οι συμμετέχοντες μαθαίνουν μέσα από μια κοινότητα όπου υπάρχουν κοινοί μαθησιακοί και γλωσσικοί στόχοι, αμοιβαία συμμετοχή, και όπου η ετερότητα διευκολύνει τη συνεργασία.

Οι μαθητές/τριες στις τάξεις αυτές έχουν τη δυνατότητα (α) να επικοινωνούν με σύγχρονο και ασύγχρονο τρόπο και (β) να συμμετέχουν σε συνεργατικές δραστηριότητες, μέσω του ηλεκτρονικού μαθησιακού περιβάλλοντος. Στόχος είναι να δημιουργηθούν κίνητρα στους μαθητές ώστε να εκφράσουν τις απόψεις τους μέσα από την διαπροσωπική επαφή με άλλα παιδιά, να εξερευνήσουν ζητήματα κοινού ενδιαφέροντος και να καταθέσουν προσωπικές απόψεις και εργασίες, οι οποίες θα μπορούσαν να παρουσιαστούν στο τέλος της σχολικής χρονιάς σε όλη την σχολική κοινότητα συμπεριλαμβανομένων και των κηδεμόνων.

## ΠΡΟΫΠΟΘΕΣΕΙΣ ΕΝΤΑΞΗΣ

Η συγκρότηση των κοινοτήτων μάθησης θα πραγματοποιηθεί με την αίτηση του εκπαιδευτικού στην διεύθυνση του σχολείου για εύρεση κατάλληλης τάξης για συνεργασία.